Ranta-Tampellan Kanavakortteliin tulee yhteisöllistä asumista – kolmella kerrostalolla on yhteissauna ja oma pulahduspaikka kanavassa

Tampereen Ranta-Tampellaan rakennetaan kolmen kerrostalon muodostama yhteisöllinen Kanavakortteli. Skanska Talonrakennuksen yhteistyökumppanina hankkeessa on Setlementtiasunnot. Punatiiliset, 8–9-kerroksiset asuintalot sijoittuvat kanavan varteen, puretun Kekkosentien paikalle. Näsijärveen johtava kanava laitureineen valmistuu kuluvan vuoden aikana. Skanskan asunto-osakeyhtiöt Ranta-Tampellan Kaplan ja Ranta-Tampellan Masuuni tulevat kanavan itäpäähän, kun länsipäässä sijaitsee jo valmistunut YIT:n Kanavanvahti. Kuhunkin taloon tulee 50—60 asuntoa yksiöistä kolmen makuuhuoneen perheasuntoihin. – Muunneltavat asunnot sopivat erilaisiin elämäntilanteisiin. Esimerkiksi yksiö on mahdollista yhdistää kolmioon ja erottaa taas siinä vaiheessa, kun lapset muuttavat pois kotoa, kuvaa Skanskan yksikönjohtaja Toni Tuomola . Lue lisää: Vesi on jo alkanut virrata Ranta-Tampellan kanavassa ja kuusi taloa seisoo valmiina – Tältä näyttää nyt Tampereen uudella asuinalueella Pulahduspaikka kanavaan Tuomola arvelee, että isot asunnot päätyvät perheiden omaan käyttöön, yksiöistä ja kaksioista osa menee todennäköisesti myös sijoittajille eli vuokra-asunnoiksi. Yhteisöllisyyttä edustavat muun muassa kaikkien kolmen talon yhteisessä käytössä olevat harrastetilat ja sauna, johon tulee myös pulahduspaikka ja talvisin avantouintipaikka kanavaan. – Yhteistiloissa asukkaat voivat myös järjestää juhlia ja majoittaa vieraitaan, Tuomola kertoo. Talojen alla olevaan parkkihalliin tulee kolmen talon käyttöön oma yhteiskäyttöauto, sähköautojen latauspisteitä ja yhteinen polkupyörien huolto- ja säilytystila. Myös pihat ovat kaikkien talojen käytössä. Tuomolan mukaan Kanavakorttelin rakennustyöt on tarkoitus saada käyntiin vuoden kuluessa. Yksi taloista ARA-kohde Kaksi kolmasosaa asunnoista on vapaarahoitteista tuotantoa, yksi kolmasosa toteutetaan valtion pitkällä korkotukilainalla. – Kanavakorttelin kolmesta talosta kahteen tulee omistusasuntoja. Kolmas talo on suunnitteilla Setlementtiasuntojen ARA-rahoitteiseksi hankkeeksi, Tuomola selventää. Tampereen kaupunginhallitus esittää, että Tampellan alueelta myydään kaksi tonttia Skanska Talonrakennus oy:n perustamille yhtiöille yhteensä 6,65 miljoonalla eurolla. Kolmannen tontin myymisestä Setlementtiasunnot oy:lle valmistellaan erillinen myyntipäätös. Tampereen kaupunginhallitus hyväksyi myyntiesityksen omalta osaltaan maanantaina. Ryhmittymät ovat järjestäneet tonttien varauspäätöksen mukaisen arkkitehtikilpailun. Sen voitti Arkkitehtuuritoimisto B&M. Skanska on hyväksyttänyt yhdestä tontista laaditut käyttösuunnitelmat kaupungin laaturyhmässä. Toisen tontin osalta suunnitelma tulee hyväksyttää rakennusluvan hakemisen yhteydessä. Hakuohjeissa oli kerrottu, että vapaarahoitteisen tuotannon osalta hinnoittelussa käytetään 950 euron kerrosneliömetrihintaa ja ARA-tuotannon osalta 400 euron kerrosneliömetrihintaa.